title: Решение 2008/633/ПВР на Съвета от 23 юни 2008 година относно достъпа до Визовата информационна система (ВИС) за справки от оправомощени органи на държавите-членки и от Европол с цел предотвратяване, разкриване и разследване на терористични действия и други тежки престъпления

text:
               13.8.2008

               BG

               Официален вестник на Европейския съюз

               L 218/129

      РЕШЕНИЕ 2008/633/ПВР НА СЪВЕТА

   от 23 юни 2008 година
   относно достъпа до Визовата информационна система (ВИС) за справки от оправомощени органи на държавите-членки и от Европол с цел предотвратяване, разкриване и разследване на терористични действия и други тежки престъпления
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 30, параграф 1, буква б) и член 34, параграф 2, буква в) от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               С Решение 2004/512/ЕО на Съвета от 8 юни 2004 г. за създаване на визова информационна система (ВИС) (1) се създаде ВИС — система за обмен на визови данни между държавите-членки. Създаването на ВИС представлява една от ключовите инициативи в рамките на политиката на Европейския съюз, целяща създаването на пространство на правосъдие, свобода и сигурност. ВИС следва да има за цел подобряване на прилагането на общата визова политика и следва също да допринася за вътрешната сигурност и борбата с тероризма при ясно определени и контролирани обстоятелства.

               (2)

               По време на заседанието си от 7 март 2005 г. Съветът прие заключения, в които се казва, че „за да постигнат напълно целта за подобряване на вътрешната сигурност и борбата с тероризма“, органите на държавите-членки, отговарящи за вътрешната сигурност, следва да имат гарантиран достъп до ВИС „при изпълнение на техните задължения във връзка с предотвратяването, разкриването и разследването на престъпления, включително терористични актове и заплахи“, „при условие че стриктно спазват правилата, уреждащи защитата на личните данни“.

               (3)

               В борбата срещу тероризма и други тежки престъпления е от първостепенно значение за компетентните служби да имат възможно най-пълна и актуална информация в съответните области. Компетентните национални служби на държавите-членки се нуждаят от информация, за да изпълняват своите задачи. Съдържащата се във ВИС информация може да бъде необходима за целите на предотвратяването и борбата с тероризма и тежките престъпления и по тази причина следва да бъде на разположение, съгласно предвидените в настоящото решение условия, за справки от страна на оправомощените органи.

               (4)

               Освен това Европейският съвет е заявил, че Европол изпълнява ключова роля по отношение на сътрудничеството между органите на държавите-членки в областта на разследването на трансгранични престъпления в подкрепа на предотвратяването, анализирането и разследването на престъпления в рамките на целия Европейски съюз. В резултат на това Европол също следва да има достъп до данните във ВИС в рамките на своите задачи и в съответствие с Конвенцията за създаване на Европейска полицейска служба от 26 юли 1995 г. (2)

               (5)

               Настоящото решение допълва Регламент (ЕО) № 767/2008 на Европейския парламент и на Съвета от 9 юли 2008 г. относно визовата информационна система (ВИС) и обмена на данни между държавите-членки относно визите за краткосрочно пребиваване (3) (наричан по-долу „Регламент за ВИС“), доколкото то осигурява правна база в съответствие с дял VI от Договора за Европейския съюз, по силата на който се дава разрешение за достъп до ВИС на оправомощените органи и на Европол.

               (6)

               Необходимо е да бъдат определени съответните компетентни органи на държавите-членки, както и главните точки за достъп, както и да се поддържа списък на оперативните звена, в рамките на оправомощените органи, които имат право на достъп до ВИС, конкретно с цел предотвратяване, разкриване и разследване на терористични действия и други тежки престъпления, както е посочено в Рамково решение 2002/584/ПВР на Съвета от 13 юни 2002 г. относно европейската заповед за арест (4). От първостепенно значение е да се гарантира, че надлежно упълномощените служители с право на достъп до ВИС, са ограничени до тези, които „се налага да знаят“ и са запознати съответно със сигурността на данните и правилата за защита на данните.

               (7)

               Заявки за достъп до ВИС следва да се отправят от оперативните звена в рамките на оправомощените органи до главните точки за достъп. Тези главни точки за достъп следва от своя страна да обработят молбите до ВИС след проверка дали са изпълнени всички условия за достъп. В изключително спешни случаи главните точки за достъп следва да обработят заявките незабавно и след това да извършат проверката.

               (8)

               За целите на защитата на личните данни, и по-специално за изключване на рутинен достъп, обработката на данните от ВИС следва да се извършва за всеки конкретен случай. Такива конкретни случаи са например когато достъпът за справки е свързан с конкретно събитие или с опасност, свързана с тежко престъпление, или с конкретно лице/лица, за което има сериозни основания да се счита, че той/тя/те ще извърши/извършат или е/са извършил/извършила/извършили терористични действия или други тежки престъпления, или че той/тя/те е/са съответно свързан/свързана/свързани с такова/такива лице/лица. В този смисъл оправомощените органи и Европол следва да извършват само търсене в съдържащи се във ВИС данни, когато имат основателни причини да смятат, че такова търсене ще осигури информация, която съществено ще им помогне в предотвратяването, разкриването или разследването на тежко престъпление.

               (9)

               След влизането в сила на предложеното рамково решение относно защитата на личните данни, обработвани в рамките на полицейското и съдебното сътрудничество по наказателноправни въпроси, то следва да се прилага за лични данни, обработвани съобразно настоящото решение. Въпреки това, докато предвидените в рамковото решение правила станат приложими и с цел тяхното допълване, трябва да бъдат осигурени подходящи разпоредби, които да гарантират необходимата защита на данните. Всяка държава-членка следва да гарантира необходимото ниво на защита на данните в своето национално законодателство, което съответства най-малко на нивото, предвидено в Конвенцията на Съвета на Европа от 28 януари 1981 г. за защита на лицата при автоматизирана обработка на лични данни и свързаната практика съобразно член 8 от Конвенцията за защита на правата на човека и основните свободи и — за държави-членки, ратифицирали първата конвенция — Допълнителния протокол към нея от 8 ноември 2001 г. и следва да вземе предвид Препоръка № R (87) 15 на Комитета на министрите на Съвета на Европа от 17 септември 1987 г. относно използването на лични данни в полицейския сектор.

               (10)

               Оценката на ефективния надзор върху прилагането на настоящото решение следва да бъде извършвана на редовни интервали.

               (11)

               Тъй като целите на настоящото решение, а именно създаването на задължения и условия за достъп за справки в данните на ВИС от оправомощените органи на държавите-членки и от Европол, не могат да бъдат постигнати в достатъчна степен от държавите-членки, и следователно могат, поради мащаба и ефекта на действието, да бъдат по-добре постигнати на равнище Европейски съюз, Съветът може да приеме мерки в съответствие с принципа на субсидиарност, посочен в член 2 от Договора за Европейския съюз и уреден в член 5 от Договора за създаване на Европейската общност. В съответствие с принципа на пропорционалност, уреден в същия член, настоящото решение не надхвърля необходимото за постигането на тези цели.

               (12)

               В съответствие с член 47 от Договора за Европейския съюз настоящото решение не засяга компетенциите на Европейската общност, и по-специално упражняването им в съответствие с Регламент (ЕО) № 767/2008 и Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (5).

               (13)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (6). Обединеното кралство следователно не участва в приемането му и нe е обвързано от него или от неговото прилагане.

               (14)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (7). Ирландия следователно не участва в приемането му и нито е обвързана от него, нито е обект на прилагането му.

               (15)

               Въпреки това, в съответствие с Рамково решение 2006/960/ПВР на Съвета от 18 декември 2006 г. за опростяване обмена на информация и сведения между правоприлагащите органи на държавите-членки на Европейския съюз (8), информация, съдържаща се във ВИС, може да бъде предоставена на Обединеното кралство и на Ирландия от компетентните органи на държавите-членки, чиито оправомощени органи имат достъп до ВИС в съответствие с настоящото решение. Информация, съдържаща се в националните визови регистри на Обединеното кралство и на Ирландия, може да бъде предоставена на компетентните правоприлагащи органи на другите държави-членки. Всяка форма на пряк достъп от страна на централните органи на Обединеното кралство и на Ирландия до ВИС, при настоящите условия на участието им в достиженията на правото от Шенген, би наложила сключването на споразумение между Общността и тези държави-членки, което е възможно да бъде допълнено от други правила, уточняващи условията и процедурата за такъв достъп.

               (16)

               По отношение на Исландия и Норвегия, настоящото решение представлява, с изключение на член 7, развитие на разпоредбите на достиженията на правото от Шенген по смисъла на споразумението, сключено между Съвета на Европейския съюз и Република Исландия и Кралство Норвегия относно присъединяването на последните към изпълнението, прилагането и развитието на достиженията на правото от Шенген (9), които попадат в областта, посочена в член 1, буква Б от Решение 1999/437/ЕО на Съвета (10) относно някои разпоредби за прилагането на това споразумение.

               (17)

               По отношение на Швейцария настоящото решение представлява, с изключение на член 7, развитие на разпоредбите на достиженията на правото от Шенген по смисъла на споразумението, сключено между Европейския съюз, Европейската общност и Конфедерация Швейцария относно присъединяването на последната към изпълнението, прилагането и развитието на достиженията на правото от Шенген, които попадат в областта, посочена в член 1, буква Б от Решение 1999/437/ЕО на Съвета, във връзка с член 4, параграф 1 от Решение 2004/849/ЕО (11).

               (18)

               Настоящото решение, с изключение на член 6 от него, представлява акт, основан на достиженията на правото от Шенген или свързан по друг начин с тях по смисъла на член 3, параграф 2 от Акта за присъединяване от 2003 г. и член 4, параграф 2 от Акта за присъединяване от 2005 г.

               (19)

               Настоящото решение спазва основните права и съблюдава принципите, отразени по-специално в Хартата на Европейския съюз за основните права,

         РЕШИ:
   Член 1
   Предмет и обхват
   Настоящото решение определя условията, при които оправомощените органи на държавите-членки и Европейската полицейска служба (Европол) могат да получат достъп за справки във визовата информационна система (ВИС) с цел предотвратяване, разкриване и разследване на терористични действия и други тежки престъпления.
   Член 2
   Дефиниции
   1.   За целите на настоящото решение се прилагат следните дефиниции:

               а)

               „визова информационна система (ВИС)“ означава визовата информационна система, създадена по силата на Решение 2004/512/ЕО;

               б)

               „Европол“ означава Европейската полицейска служба, създадена по силата на Конвенцията за създаване на Европейска полицейска служба от 26 юли 1995 г. („Конвенция за Европол“);

               в)

               „терористични действия“ означава правонарушенията по силата на националното законодателство, които съответстват или са равносилни на правонарушенията, посочени в членове 1 — 4 от Рамково решение 2002/475/ПВР на Съвета относно борбата срещу тероризма (12);

               г)

               „тежки престъпления“ означава форми на престъпления, които съответстват или са равносилни на посочените в член 2, параграф 2 от Рамково решение 2002/584/ПВР;

               д)

               „оправомощени органи“ означава органите, които са отговорни за предотвратяване, разкриване или разследване на терористични действия и други тежки престъпления и са оправомощени от държавите-членки в съответствие с член 3.

         2.   Дефинициите от Регламент (ЕО) № 767/2008 също се прилагат.
   Член 3
   Оправомощени органи и главни точки за достъп
   1.   Държавите-членки оправомощават посочените в член 2, параграф 1, буква д) органи, които имат право на достъп до данните от ВИС по силата на настоящото решение.
   2.   Всяка държава-членка поддържа списък на оправомощените органи. До 2 декември 2008 г. всяка държава-членка съобщава своите оправомощени органи с декларация до Комисията и до генералния секретариат на Съвета, като може по всяко време да измени или замени своята декларация с друга такава.
   3.   Всяка държава-членка определя главна точка за достъп. Държавите-членки могат да определят повече от една главна точка за достъп съобразно техните организационни и административни структури, съобразно изискванията на техните конституции и законодателства. До 2 декември 2008 г. всяка държава-членка съобщава своята/своите главна(и) точка(и) за достъп с декларация до Комисията и до генералния секретариат на Съвета, като може по всяко време да измени или замени своята декларация с друга такава.
   4.   Комисията публикува посочените в параграфи 2 и 3 декларации в Официален вестник на Европейския съюз.

   5.   На национално ниво всяка държава-членка поддържа списък на оперативните звена в рамките на оправомощените органи, които имат право на достъп до ВИС чрез главната(ите) точка(и) за достъп.
   6.   Само надлежно упълномощени служители на оперативните звена, както и главната(ите) точка(и) за достъп, имат право на достъп до ВИС съобразно член 4.
   Член 4
   Процедура за достъп до ВИС
   1.   Когато са изпълнени условията на член 5 оперативните звена, посочени в член 3, параграф 5, подават обоснована писмена или електронна заявка за достъп до ВИС до главните точки за достъп, съобразно член 3, параграф 3. При получаване на заявка за достъп главната(ите) точка(и) за достъп проверява(т) дали са изпълнени условията за достъп, посочени в член 5. Ако са изпълнени всички условия за достъп, надлежно упълномощените служители на главната точка за достъп обработват заявките. Данните от ВИС, до които е осъществен достъп, се предават на оперативните звена, посочени в член 3, параграф 5 по начин, който не застрашава сигурността на тези данни.
   2.   В изключителни спешни случаи до главната точка за достъп могат да бъдат изпратени писмени, електронни или устни заявки. В такъв случай главната точка за достъп обработва заявките незабавно и проверява едва впоследствие дали са изпълнени всички условия от член 5, включително дали случаят е бил от изключителна спешност. Последващата проверка се извършва без неоснователно отлагане след обработката на заявката.
   Член 5
   Условия за достъп до данните от ВИС от оправомощените органи на държавите-членки
   1.   Достъпът до ВИС за справки от оправомощени органи се осъществява в рамките на техните правомощия и в случай че са изпълнени следните условия:

               а)

               достъпът за справки трябва да бъде необходимо условие за целите на предотвратяването, разкриването и разследването на терористични действия и други тежки престъпления;

               б)

               достъпът за справки трябва да бъде свързан с конкретен случай;

               в)

               ако съществуват основателни причини да се приеме, че справките в данните от ВИС ще допринесат съществено за предотвратяването, разкриването и разследването на въпросните престъпления.

         2.   Справките във ВИС се ограничават в търсене на които и да било от следните данни от системата в съответния файл:

               а)

               фамилия, фамилно име по рождение (предишно фамилно име (имена); лични имена; пол; дата, място и държава на раждане;

               б)

               настоящо гражданство и гражданство по рождение;

               в)

               вид и номер на документа за пътуване, издаващ орган и дата на издаване и валидност;

               г)

               държава — основна цел на пътуването и предполагаема продължителност на престоя;

               д)

               цел на пътуването;

               е)

               предполагаема дата на влизане и излизане;

               ж)

               предполагаема граница при първо влизане или маршрут при транзит;

               з)

               пребиваване;

               и)

               дактилоскопични отпечатъци;

               й)

               вид виза и номер на визовия стикер

               к)

               подробни данни за лицето, изпращащо поканата и/или поемащо разноските по престоя

         3.   Справките във ВИС в случай на съвпадение дават достъп до данните, изброени в параграф 2, както и до:

               а)

               всякакви други данни, взети от заявлението за виза;

               б)

               снимки;

               б)

               въведени данни по отношение на всяка издадена, отказана, анулирана, отменена или удължена виза.

         Член 6
   Условия за достъп до данни от ВИС от страна на оправомощени органи на държави-членки, по отношение на които Регламент (ЕО) № 767/2008 все още не е влязъл в действие
   1.   Достъпът до ВИС за справки от оправомощени органи на държава-членка, по отношение на които Регламент (ЕО) № 767/2008 все още не е влязъл в действие, се осъществява в рамките на техните правомощия и

               а)

               съобразно същите условия, посочени в член 5, параграф 1; както и

               б)

               чрез надлежно мотивирана писмена или електронна заявка до оправомощен орган на държава-членка, за която се прилага Регламент (ЕО) № 767/2008; след това този орган се обръща към националната главна точка за достъп за справки във ВИС.

         2.   Държава-членка, по отношение на която Регламент (ЕО) № 767/2008 все още не е влязъл в действие, предоставя достъп до своята визова информация на държава-членка, за която се прилага Регламент (ЕО) № 767/2008, въз основа на надлежно обоснована писмена или електронна заявка, съобразно условията, изложени в член 5, параграф 1.
   3.   Член 8, параграф 1 и параграфи 3 — 6, член 9, параграф 1, член 10, параграфи 1 и 3, член 12, член 13, параграфи 1 и 3 се прилагат съответно.
   Член 7
   Условия за достъп до данните от ВИС от страна на Европол
   1.   Европол получава достъп до ВИС за справки в рамките на своя мандат, както и

               а)

               когато е необходимо за изпълнение на неговите задачи в съответствие с член 3, параграф 1, точка 2 от Конвенцията за Европол, както и с цел извършване на конкретен анализ в съответствие с член 10 от Конвенцията за Европол, или

               б)

               когато е необходимо, за изпълнение на неговите задачи в съответствие с член 3, параграф 1, точка 2 от Конвенцията за Европол, както и за анализ от общ характер и от стратегически вид в съответствие с член 10 от Конвенцията за Европол, при условие че Европол осигурява анонимността на данните от ВИС преди такава обработка и ги съхранява под форма, при която идентификацията на субектите, за които се отнасят данните, вече не е възможна.

         2.   Член 5, параграфи 2 и 3 се прилагат съответно.
   3.   Европол определя специализирано звено за целите на настоящото решение с надлежно упълномощени служители на Европол, което действа като главен пункт за достъп до ВИС за справки.
   4.   Информация, получена от Европол чрез достъп до ВИС, се обработва при съгласие от страна на държавата-членка, въвела въпросните данни във ВИС. Такова съгласие се получава чрез националното звено на Европол във въпросната държава-членка.
   Член 8
   Защита на личните данни
   1.   Обработката на лични данни, използвани за справки по силата на настоящото решение, е подчинена на следните правила и на националното законодателство на държавата-членка, извършваща справката. По отношение на обработката на лични данни, използвани за справки по силата на настоящото решение, всяка държава-членка осигурява необходимото ниво на защита на данните в своето национално законодателство, което съответства най-малко на нивото, предвидено в Конвенцията на Съвета на Европа от 28 януари 1981 г. за защита на лицата при автоматизирана обработка на лични данни и — за ратифициралите я държави-членки — Допълнителния протокол към тази конвенция от 8 ноември 2001 г., и взема предвид Препоръка № R (87) 15 на Комитета на министрите на Съвета на Европа от 17 септември 1987 г. относно използването на лични данни в полицейския сектор.
   2.   Обработката на данни от Европол в съответствие с настоящото решение се извършва в съответствие с Конвенцията за Европол и правилата за прилагането ѝ и се следи от независим съвместен надзорен орган, създаден по силата на член 24 от въпросната конвенция.
   3.   Лични данни, получени по силата на настоящото решение от ВИС, се обработват единствено с цел предотвратяване, разкриване, разследване и съдебно преследване срещу терористични действия и други тежки престъпления.
   4.   Лични данни, получени по силата на настоящото решение от ВИС, не могат да се прехвърлят или предоставят на трета държава или международна организация. В изключително спешни случаи обаче такива данни могат да се прехвърлят или предоставят на трета страна или международна организация изключително за целите на предотвратяването и разкриването на терористични действия и други сериозни престъпления и при условията, предвидени в член 5, параграф 1 от настоящото решение, при съгласие на държавата-членка, въвела данните във ВИС и съобразно националното законодателство на държавата-членка, прехвърляща или предоставяща данните. В съответствие с националното законодателство, държавите-членки гарантират, че за такова прехвърляне се поддържа съответната документация и при поискване се предоставя на националните органи за защита на данните. Прехвърлянето на данни от държавата-членка, въвела данните във ВИС в съответствие с Регламент (ЕО) № 767/2008, е подчинено на националното законодателство на въпросната държава-членка.
   5.   Компетентният орган или органи, които по силата на националното законодателство са натоварени с надзора върху обработката на лични данни от оправомощените по силата на настоящото решение органи, наблюдават законността на обработката на личните данни съобразно настоящото решение. Държавите-членки гарантират, че тези органи разполагат с достатъчно ресурси за изпълнение на задачите, които са им възложени съобразно настоящото решение.
   6.   Посочените в параграф 5 органи гарантират извършването на одит най-малко на всеки четири години на обработката на лични данни съобразно настоящото решение, когато това е уместно, в съответствие с международните стандарти за одит.
   7.   Държавите-членки и Европол позволяват на компетентния орган или органи, посочени в параграфи 2 и 5, да получат необходимата информация, която ще ги улесни в изпълнението на техните задачи в съответствие с настоящия член.
   8.   Преди да бъде упълномощен да обработва данни, съхранявани във ВИС, персоналът на органите, имащи право на достъп до ВИС, преминава съответното обучение относно правилата за сигурност и защита на данните и бива уведомяван за всякакви съответни престъпления и наказания.
   Член 9
   Сигурност на данните
   1.   Отговорната държава-членка гарантира сигурността на данните при прехвърляне и при получаване от оправомощените органи.
   2.   Всяка държава-членка приема необходимите мерки за сигурност по отношение на данните, извличани от ВИС съобразно настоящото решение и впоследствие съхранявани, с цел:

               а)

               физическа защита на данните, включително чрез изготвяне на план за действие в извънредни ситуации за запазване на важна инфраструктура;

               б)

               отказ на достъп на неупълномощени лица до националните съоръжения, в които държавата-членка съхранява данни (проверки при влизането в съоръжението);

               в)

               недопускане на неразрешено четене, копиране, изменение или отстраняване на информационни носители (контрол на информационните носители);

               г)

               недопускане на неразрешена проверка, изменяне или заличаване на запаметени лични данни (контрол на съхранението);

               д)

               недопускане на неразрешена обработка на данните от ВИС (контрол на обработката на данни);

               е)

               гарантиране, че лицата, оправомощени да влизат във ВИС, имат достъп само до данните, включени в разрешението им за достъп, единствено чрез индивидуална или уникална идентификация на потребителя и начини за поверителен достъп (контрол на достъпа до данни);

               ж)

               гарантиране, че всички органи с право на достъп до ВИС създават профили, описващи функциите и отговорностите на лицата, оправомощени да осъществяват достъп и търсене в данните, и предоставят въпросните профили на националните надзорни органи, посочени в член 8, параграф 5, незабавно по тяхна молба (профили на персонала);

               з)

               гарантиране на възможността за потвърждаване и установяване на кои органи могат да се съобщават личните данни чрез устройства за предаване на информация (контрол на предаването);

               и)

               гарантиране на възможността за потвърждаване и установяване какви данни са били извлечени от ВИС, кога, от кого и с каква цел (контрол на записването на данни);

               й)

               недопускане на неразрешено четене и копиране на лични данни при прехвърлянето им от ВИС, по-специално чрез подходящи кодиращи техники (контрол върху пренасянето);

               к)

               наблюдение на ефективността на мерките за сигурност, описани в настоящия параграф, и вземане на необходимите организационни мерки, свързани с вътрешното наблюдение, за да се гарантира съблюдаване на настоящото решение (самоконтрол).

         Член 10
   Отговорност
   1.   Всяко лице или държава-членка, които са понесли вреди поради незаконна обработка или поради действие, които са несъвместими с настоящото решение, има право да получи обезщетение от държавата-членка, отговорна за понесената щета. Тази държава-членка е освободена частично или изцяло от тази отговорност, ако докаже, че отговорността за нанесената вреда не е нейна.
   2.   Ако държава-членка не спазва задълженията си по настоящото решение и причини вреда на ВИС, тази държава-членка носи отговорност за това, освен ако друга държава-членка не е взела разумни мерки за предотвратяване на вредите или за намаляване на последиците от тях.
   3.   Исковете за обезщетение, които са заведени срещу държава-членка за вреди по параграфи 1 и 2, се подчиняват на разпоредбите на националното законодателство на държавата-членка ответник.
   Член 11
   Самонаблюдение
   Държавите-членки гарантират, че всеки орган, имащ право на достъп до данните от ВИС, взема необходимите мерки за спазване на настоящото решение и сътрудничи, когато е необходимо, на националния орган или органи, посочени в член 8, параграф 5.
   Член 12
   Санкции
   Държавите-членки вземат необходимите мерки да гарантират, че всяко използване на данните от ВИС, противоречащо на разпоредбите на настоящото решение, подлежи на санкции, включително административни и/или наказателни санкции, които са ефективни, съразмерни и възпиращи.
   Член13
   Съхраняване на данните от ВИС в национални досиета
   1.   Извлечени от ВИС данни могат да бъдат съхранявани в национални досиета само когато това се налага в отделни случаи в съответствие с целите, посочени в настоящото решение, и съобразно съответните правни разпоредби, включително тези, които се отнасят до защита на данните, за срок, не по-дълъг от необходимия за въпросния случай.
   2.   Параграф 1 не засяга разпоредбите на националното законодателство на дадена държава-членка относно въвеждането от страна на нейните оправомощени органи в техните национални досиета на данни, които въпросната държава-членка е въвела във ВИС съобразно Регламент (ЕО) № 767/2008.
   3.   Всяко използване на данни, което не съответства на параграфи 1 и 2, се счита за злоупотреба съгласно националното законодателство на всяка държава-членка.
   Член 14
   Право на достъп, корекция и заличаване
   1.   Правото на лицата на достъп до свързани с тях данни, получени от ВИС съобразно настоящото решение, се упражнява в съответствие със законодателството на държавата-членка, пред която те да се позовават на това право.
   2.   Ако това е предвидено в националното законодателство, националният надзорен орган решава дали информацията да бъде предоставена и при какви условия.
   3.   Държава-членка, различна от тази, която е въвела данните във ВИС в съответствие с Регламент (ЕО) № 767/2008, може да предостави информация относно такива данни, само ако преди това даде на въвелата данните държава-членка възможност да заяви своето становище.
   4.   Информацията не се предоставя на субекта, за който се отнасят данните, ако това са налага за изпълнение на законосъобразна задача, свързана с данните, или за защита на правата и свободите на трети страни.
   5.   Всяко лице има право да поиска поправяне на фактически неточни данни, които се отнасят за него, или заличаване на неправомерно запаметени данни, които се отнасят за него. Ако оправомощените органи получат такава молба или ако разполагат с някакво друго доказателство, предполагащо, че обработените във ВИС данни са неточни, те незабавно уведомяват визовия орган на държавата-членка, въвела данните във ВИС, която проверява въпросните данни и, ако е необходимо, ги коригира или заличава незабавно в съответствие с член 24 от Регламент (ЕО) № 767/2008.
   6.   Засегнатото лице бива уведомено възможно най-скоро, но не по-късно от 60 дни след датата на подаване на заявката за достъп или на по-ранна дата, ако такава е предвидена в националното законодателство.
   7.   Засегнатото лице бива уведомено за събитията, последвали упражняването на правото му на корекция или заличаване възможно най-скоро, но не по-късно от три месеца след датата на подаване на молбата за корекция или заличаване или на по-ранна дата, ако такава е предвидена в националното законодателство.
   8.   Във всяка държава-членка всяко лице има право да предяви иск или да подаде оплакване пред компетентните органи или съдилища на държава-членка, която му е отказала правото на достъп или правото на корекция или заличаване на данни, свързани с него, съобразно настоящия член.
   Член 15
   Разходи
   Всяка държава-членка и Европол създават и поддържат на свои разноски техническата инфраструктура, необходима за изпълнение на настоящото решение, и са отговорни за поемането на разходите, свързани с достъпа до ВИС за целите на настоящото решение.
   Член 16
   Водене на документация
   1.   Всяка държава-членка и Европол гарантират, че всички свързани с обработката на данни действия в резултат на достъп до ВИС за справки в съответствие с настоящото решение се документират с цел установяване на допустимостта на търсенето, наблюдение на законността на обработката на данни, самоконтрол, осигуряване на правилното функциониране на системата, целостта и сигурността на използваните данни.
   Тази документация съдържа следното:

               а)

               точната цел на достъпа за справки, описана в член 5, параграф 1, буква а), включително и съответната форма на терористичен акт или друго тежко престъпление, и за Европол, точната цел на достъпа за справки, описана в член 7, параграф 1.

               б)

               референтен номер на съответното националното досие;

               в)

               датата и точния час на достъп;

               г)

               когато е целесъобразно, че е била използвана процедурата, посочена в член 4, параграф 2;

               д)

               използваните за справки данни;

               е)

               вида на използваните данни;

               ж)

               според националните разпоредби или разпоредбите на Конвенцията за Европол, идентификационния знак на служителя, извършил търсенето и служителя, поръчал търсенето или доставката.

         2.   Такава съдържаща лични данни документация се използва единствено за свързаното със защитата на данните наблюдение върху законосъобразността на обработката на данните, както и за гарантиране на сигурността на данните. Единствено документация, съдържаща данни от неличен характер, може да бъде използвана за наблюдението и оценката, описани в член 17.
   3.   Тази документация е защитена със съответните мерки срещу непозволен достъп и злоупотреба и се унищожава една година след изтичането на петгодишния период на съхранение, посочен в член 23, параграф 1 от Регламент (ЕО) № 767/2008, освен ако същата не бъде изискана за вече започнали процедури на наблюдение, предвидени в параграф 2 от настоящия член.
   Член 17
   Наблюдение и оценка
   1.   Управляващият орган, посочен в Регламент (ЕО) № 767/2008, гарантира наличието на системи за наблюдение на работата на ВИС в съответствие с настоящата директива спрямо цели, свързани с резултатите, рентабилността, сигурността и качеството на обслужване.
   2.   За целите на техническата поддръжка управляващият орган има достъп до необходимата информация, свързана с обработката, извършвана във ВИС.
   3.   Две години след като ВИС бъде въведена в действие и на всеки две години след това управляващият орган изпраща доклад до Европейския парламент, до Съвета и до Комисията относно техническото функциониране на ВИС в съответствие с настоящото решение. Този доклад съдържа информация относно изпълнението от ВИС на предварително определени от Комисията количествени показатели, и по-специално за необходимостта и прибягването до член 4, параграф 2.
   4.   Три години след като ВИС бъде въведена в действие и на всеки четири години след това Комисията изготвя цялостна оценка на ВИС в съответствие с настоящото решение. Оценката включва преглед на резултатите, постигнати по отношение на целите, и оценка на основанията на настоящото решение, прилагането на настоящото решение по отношение на ВИС, сигурността на ВИС и всякакви заключения, свързани с бъдещата дейност. Комисията предава докладите за оценка на Европейския парламент и на Съвета.
   5.   Държавите-членки и Европол предоставят на управляващия орган и на Комисията необходимата информация за изготвяне на докладите, посочени в параграфи 3 и 4. Тази информация не може по никакъв начин да застраши методите на работа, нито да включва данни, които разкриват източници, служители или разследвания на оправомощените органи.
   6.   Управляващият орган предоставя на Комисията необходимата информация за изготвяне на цялостните оценки, посочени в параграф 4.
   7.   През преходния период преди управляващият орган да поеме своите отговорности Комисията е отговорна за изготвяне и изпращане на докладите, посочени в параграф 3.
   Член 18
   Влизане в сила и дата на прилагане
   1.   Настоящото решение влиза в сила на двадесетия ден след публикуването му в Официален вестник на Европейския съюз.

   2.   Настоящото решение започва да се прилага от определена от Съвета дата, след като Комисията уведоми Съвета, че Регламент (ЕО) № 767/2008 е влязъл в сила и е напълно приложим.

      Генералният секретариат на Съвета публикува тази дата в Официален вестник на Европейския съюз.

      Съставено в Люксембург на 23 юни 2008 година.

            За Съвета

            Председател

         I. JARC

      (1)  ОВ L 213, 15.6.2004 г., стр. 5.

      (2)  ОВ C 316, 27.11.1995 г., стр. 2. Конвенция, последно изменена с Протокола за изменение на същата конвенция (ОВ C 2, 6.1.2004 г., стр. 3).

      (3)  Вж. страница 60 от настоящия брой на Официален вестник.

      (4)  ОВ L 190, 18.7.2002 г., стр. 1.

      (5)  ОВ L 281, 23.11.1995 г., стр. 31.

      (6)  ОВ L 131, 1.6.2000 г., стр. 43.

      (7)  ОВ L 64, 7.3.2002 г., стр. 20.

      (8)  ОВ L 386, 18.12.2006 г., стр. 89.

      (9)  ОВ L 176, 10.7.1999 г., стр. 36.

      (10)  ОВ L 176, 10.7.1999 г., стр. 31.

      (11)  Решение 2004/849/ЕО от 25 октомври 2004 г. за подписване от името на Европейския съюз и за временно прилагане на някои разпоредби от Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария при въвеждането, прилагането и развитието на достиженията на правото от Шенген (ОВ L 368, 15.12.2004 г., стр. 26).

      (12)  ОВ L 164, 22.6.2002 г., стр. 3.


title: Решение на Комисията от 25 февруари 2016 година за създаване на Научен, технически и икономически комитет по рибарство

text:
               26.2.2016

               BG

               Официален вестник на Европейския съюз

               C 74/4

         РЕШЕНИЕ НА КОМИСИЯТА
   от 25 февруари 2016 година
   за създаване на Научен, технически и икономически комитет по рибарство
   (2016/C 74/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 26 от него,
   като има предвид, че:

               (1)

               По силата на член 43 от Договора Европейският съюз и държавите членки имат задачата да установят необходимите разпоредби за постигането на целите на общата политика в областта на рибарството (ОПОР).

               (2)

               За изпълнението на политиката на Съюза в областта на рибарството и аквакултурите е необходимо съдействието на висококвалифицирани научни експерти, особено що се отнася до морската биология и биологията на рибните видове, технологията на риболовните съоръжения, икономиката на рибното стопанство, управлението на рибарството, въздействието на рибарството върху екосистемите, аквакултурите и други подобни дисциплини, както и в областта на събирането, управлението и използването на данни за риболова и аквакултурите.

               (3)

               Следователно е необходимо да се сформира експертна група в областта на рибарството и да се определят нейните задачи и структура. Съдействието следва бъде предоставено от постоянен Научен, технически и икономически комитет по рибарство (НТИКР), създаден в рамките на Комисията.

               (4)

               В съответствие с член 26 от Регламент (ЕС) № 1380/2013 Комисията следва да провежда консултации с групата на НТИКР във връзка с разработването на общата политика в областта на рибарството, когато е целесъобразно, по въпросите, свързани с опазването и управлението на живите морски ресурси, включително биологичните, икономическите, екологичните, социалните и техническите аспекти. Становищата на тази група следва да се основават на принципите за високо качество, независимост, безпристрастност и прозрачност.

               (5)

               Групата на НТИКР следва да се състои от подходящ брой членове, за да изпълнява необходимите задачи. Членовете на групата следва да бъдат високо квалифицирани, специализирани, независими експерти, подбрани въз основа на обективни критерии и чрез публична покана за подаване на кандидатури. Те се назначават в личното си качество и предоставят на Комисията становища, необходими за изпълнението на общата политика в областта на рибарството. От съществено значение е групата да използва по най-добрия начин външни експертни оценки от Европейския съюз и извън него, ако е необходимо за даден специфичен въпрос.

               (6)

               Без съществения принос на специфичната група на НТИКР Комисията не би могла да постигне изцяло целите на политиката на Съюза относно опазването и устойчивата експлоатация на рибните ресурси. Както се изисква от общата политика в областта на рибарството, решенията трябва да се вземат въз основа на най-добрите налични научни становища. С цел да се изпълни това изискване, политическите предложения на Комисията трябва да се основават на най-добрите налични научни данни. Групата на НТИКР оценява и осигурява най-новите налични научни данни, за да предоставя на Комисията надеждни и навременни научни становища, основани на факти, за изпълнение и наблюдение на общата политика на ЕС в областта на рибарството. Наред с друго, становището на НТИКР се изисква изрично съгласно член 2, параграф 5, буква а), член 3, буква в, член 6, параграф 2, член 9, параграфи 1 и 5, член 10, параграф 2, буква а) и параграф 3, член 11, параграф 3, член 15, параграф 4, буква б) и параграф 5, буква в), член 18, параграфи 2, 3 и 5), член 28, параграф 2, буква а), член 29, параграфи 2 и 4 и член 31, параграф 4 от Регламент (ЕС) № 1380/2013. Становища на НТИКР се предвиждат и за многогодишните планове за управление, за мерки във връзка със задължението за разтоварване, за управлението на смесен риболов, за позициите на Съюза в международни организации в областта на рибарството, както и за споразуменията за партньорство с трети страни в областта на устойчивото рибарство. Поради това тези независими експерти следва да получават специални надбавки, допълнително към възстановяването на разходите им, които да са пропорционални на конкретните задачи, които са им възложени, и да съответстват на международните стандарти.

               (7)

               Изискването за предоставяне на най-добрите налични научни становища се отнася и за отговорностите на членовете на групата на НТИКР, които оказват съдействие на службите на Комисията, като предоставят научен принос на заседания на регионално и международно равнище, които са част от законодателния процес съгласно член 18 от Регламент (ЕС) № 1380/2013, по силата на който въз основа на резултатите от тези заседания държавите членки предоставят на Комисията съвместни препоръки, основаващи се на най-добрите налични научни становища, които служат като база за приемането на делегирани актове или актове за изпълнение. Комисията отговаря за улесняване на сътрудничеството между държавите членки и съответните научни органи, сред които НТИКР играе решаваща роля. Поради това работата на групата на НТИКР допринася ефективно за постигането на целите на общата политика в областта на рибарството.

               (8)

               Следва да се предвидят правила за оповестяване на информация от страна на членовете на групата.

               (9)

               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (2).

               (10)

               Мандатът на назначените по-рано членове на групата следва да продължава до назначаването на новите членове.

               (11)

               Решение 2005/629/ЕО на Комисията (3) следва да бъдат отменено,

         РЕШИ:
   Член 1
   Предмет
   Създава се Научен, технически и икономически комитет по рибарство, наричан по-нататък „групата“, или „групата на НТИКР“.
   Член 2
   Задачи
   В областта на опазването и управлението на живите морски ресурси, включително биологичните, икономическите, екологичните, социалните и техническите аспекти, задачата на групата е:

               а)

               да съдейства на Комисията при подготовката на законодателни предложения, делегирани актове или политически инициативи;

               б)

               да наблюдава развитието на политиката и да осъществява обмен на опит и добри практики.

         Член 3
   Консултации
   1.   Комисията може да се консултира с групата по всички въпроси, свързани с морската биология и биологията на рибните видове, технологията на риболовните съоръжения, икономиката на рибното стопанство, управлението на рибарството, въздействието на рибарството върху екосистемите, аквакултурите и други подобни дисциплини. Комисията може да изиска приемането на такова становище в рамките на определен срок. Със съгласието на службите на Комисията групата може и по собствена инициатива да предоставя на Комисията становища по тези въпроси.
   2.   Председателят на групата може да посъветва Комисията да се консултира с групата по определен въпрос.
   Член 4
   Членство — назначаване
   1.   Групата е съставена от не по-малко от 30 и не повече от 35 членове.
   2.   Членовете са физически лица, които се назначават в личното си качество. Те действат независимо и в интерес на обществото.
   3.   Членовете се назначават от генералния директор на ГД „Морско дело и рибарство“ и се избират сред компетентни експерти с опит в областите, посочени в член 2 и член 3, параграф 1, които са отговорили на поканата за подаване на кандидатури. Назначаването включва датата, на която започва мандатът на членовете. При определянето на състава на групата Комисията се стреми да гарантира, доколкото е възможно, равнопоставеност между половете и балансирано географско разпределение, което да отразява разнообразието на риболовните дейности и аквакултурата в рамките на Съюза, като се вземат предвид резултатите от процедурата за подбор.
   4.   Членовете се назначават за период от три години. Те остават на длъжност до края на мандата си, освен ако не бъдат заменени съгласно параграф 6. Мандатът им може да бъде подновяван. Ако на датата на изтичането на тригодишния период замяната на членовете или подновяването на мандата все още не са осъществени, членовете на групата остават на длъжност докато бъдат заменени или мандатът им бъде подновен.
   5.   Подходящи кандидати, които не са назначени, могат да бъдат включени в резервен списък, съставен от Комисията. Комисията може да използва резервния списък за замяна на членове, които напускат групата в съответствие с параграф 6 от настоящия член. Преди да включи имената на кандидатите в списъка, Комисията иска тяхното съгласие. Заместниците се назначават при същите условия като членовете.
   6.   Членовете, които повече не могат да участват ефективно в обсъжданията на групата, които подадат оставка или не отговарят на условията по параграф 3 от настоящия член или по член 339 от Договора, могат да бъдат заменени за остатъка от мандата им.
   7.   Имената на членовете се публикуват в Регистъра на експертните групи към Комисията и други подобни структури (наричан по-долу „регистърът“) (4).
   8.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Независимост
   1.   Експерти, които кандидатстват за назначаване като членове на групата на НТИКР, следва да предоставят информация за всички обстоятелства, които могат да застрашат или да бъдат разумно възприемани като застрашаващи капацитета на експерта да действа независимо и в полза на обществото, когато предоставя становища на Комисията, включително всички съответни обстоятелства, свързани с членовете на техните семейства. В частност службите на Комисията изискват от тези експерти в рамките на процедурата за кандидатстване да представят декларация за интереси („формуляр Декларация за интереси“) и автобиография. Формулярът се състои от поредица от въпроси, изискващи експертите да декларират всички интереси, които са от значение за предмета на работата, която трябва да се извърши. За да може дадено лице да бъде назначено като член на групата, то трябва да представи надлежно попълнена декларация за интереси. Декларациите за интереси трябва да са публично достъпни, докато съответните експерти са членове на групата.
   2.   Ако след оценяването на формулярите компетентната служба на Комисията стигне до заключението, че не няма конфликт на интереси, съответният експерт може да бъде назначен в личното си качество, при условие че притежава необходимите експертни познания.
   3.   Членовете са длъжни да уведомят компетентните служби на Комисията веднага след настъпване на промяна по отношение на предоставената преди това информация, в който случай те са длъжни незабавно да представят нова попълнена декларация за интереси, в която се описват съответните промени.
   Член 6
   Дейност
   1.   Групата на НТИКР избира с обикновено мнозинство председател и двама заместник-председатели измежду своите членове за период от три години. Председателят и заместник-председателите на групата не могат да бъдат избирани на същата длъжност за повече от два последователни мандата.
   2.   Председателят на групата може да определи докладчици измежду членовете на групата. За особено сложни въпроси от мултидисциплинарно естество може да бъде определен повече от един докладчик.
   3.   Службите на Комисията може да поканят нечленуващи в групата експерти със специфични познания и опит по въпрос от дневния ред да участват в работата на групата или подгрупата на ad hoc основа (външни експерти).
   4.   Със съгласието на службите на Комисията групата на НТИКР може да създава подгрупи за проучване на конкретни въпроси въз основа на заданието, определено от Комисията. Подгрупите се състоят от поне двама членове на групата и от външни експерти. Подгрупите докладват на групата в рамките на определен период от време в съответствие със съответното задание. Тези подгрупи се разпускат веднага след изпълнението на мандата си.
   5.   Комисията осигурява секретариат за групата и нейните подгрупи. Секретариатът е отговорен за оказване на техническа и административна подкрепа и осъществяване на координация, за да улесни ефективното функциониране на групата и да организира заседанията на нейните подгрупи. Когато е необходимо, секретариатът координира дейностите на групата и нейните подгрупи с тези на други органи на Европейския съюз и международни органи. Представители на Комисията, които са заинтересовани от дейностите, могат да присъстват на заседанията на групата и подгрупите ѝ. Заседанията на експертната група и подгрупите по принцип се провеждат в помещения на Комисията.
   6.   Всички съответни документи, като например дневен ред, протоколи и приноси на участниците, се публикуват в регистъра или чрез препратка от регистъра към специално създаден уебсайт, на който може да бъде намерена информацията. Достъпът до специално създадените уебсайтове не изисква потребителска регистрация и не подлежи на други ограничения. Предвиждат се изключения от публикуването в случаите, при които оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламенти и на Съвета (5).
   7.   Групата приема свой процедурен правилник въз основа на стандартния процедурен правилник за експертните групи.
   Член 7
   Поверителност
   1.   Членовете на групата на НТИКР и външните експерти спазват задълженията за запазване на професионална тайна, установени в Договорите и правилата за тяхното прилагане, както и в правилата на Комисията относно сигурността, свързана със защитата на класифицирана информация на ЕС, установени в приложението към Решения (ЕС, Евратом) 2015/443 (6) и (ЕС, Евратом) 2015/444 на Комисията (7). При неспазване на тези задължения Комисията може да предприеме съответните мерки.
   2.   Обсъжданията на групата са поверителни. След съгласуване със службите на Комисията групата може с обикновено мнозинство на своите членове да вземе решение за предоставяне на достъп на обществеността до обсъжданията.
   Член 8
   Възстановяване на разходите и специални надбавки
   1.   Членовете на групата на НТИКР и външните експерти имат право на специални надбавки за подготвителната им работа и/или за участие в дейностите на групата и свързаните с тях външни заседания, както е посочено в приложението.
   2.   Пътните и дневните разходи на членовете на групата и външните експерти, направени във връзка с участието в заседанията на групата или подгрупата и съответните външни срещи, се възстановяват от Комисията в съответствие с действащите в Комисията разпоредби.
   3.   Тези разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 9
   Преходни разпоредби
   Членовете на групата на НТИКР, назначени в съответствие с член 4 от Решение № 2005/629/ЕО, остават на длъжност като членове на комитета, създаден по силата на настоящото решение, докато бъдат назначени новите членове на групата в съответствие с член 4 от настоящото решение. Разпоредбите на настоящото решение се прилагат и за тях.
   Член 10
   Отмяна
   Решение 2005/629/ЕО от 26 август 2005 г. се отменя.

      Съставено в Брюксел на 25 февруари 2016 година.

            За Комисията

         Karmenu VELLA

            Член на Комисията

      (1)  ОВ L 354, 28.12.2013 г., стр. 22.

      (2)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (3)  Решение 2005/629/ЕО на Комисията от 26 август 2005 г. относно създаването на Научен, технически и икономически комитет по рибно стопанство (ОВ L 225, 31.8.2005 г., стр. 18).

      (4)  Членовете, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертна група се приема за обосновано, когато публикуването може да застраши неговата сигурност или неоснователно да накърни неговия личен живот.

      (5)  Регламент (ЕО) № 1049/2001 на Eвропейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.

      (6)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).

      (7)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).

      ПРИЛОЖЕНИЕ
      Специални надбавки

                  (1)

                  Членовете на групата на НТИКР и външните експерти имат право на специална надбавка, която да компенсира личното им участие в заседанията на групата или участието им от разстояние (при писмена процедура). Специалната надбавка се състои от не повече от 450 EUR под формата на дневни единични разходи за всеки пълен работен ден, както е посочено в таблицата по-долу. Общият размер на надбавката се изчислява и се закръгля нагоре до сумата, отговаряща на най-близкия половин работен ден.

                              EUR на пълен ден (1)

                              Пленарни заседания на групата

                              Подгрупи

                              Председател

                              450

                              450

                              Заместник-председател

                              450

                              450

                              Членове на групата

                              300

                              300

                              Външен експерт

                              300

                              300

                  (2)

                  Членовете на групата имат право на специална надбавка за дейността им като докладчици, за да бъдат компенсирани за извършените извън заседанията дейности, като например подготовка и предаване на принос към доклада на заседанието на групата или подгрупата. Тази специална надбавка съответства на един пълен работен ден и възлиза на 450 EUR.

                  (3)

                  Членовете на групата и външните експерти имат право на специална надбавка за дейността им като докладчици, които предоставят научни доклади (резюмета, проучвания и съпътстваща информация) с цел на подготовка на заседанията на групата или на подгрупа или изготвят доклада за заседанието на групата или на подгрупа.

                  (4)

                  Председателят има право на специална надбавка за научния надзор и организацията на работата на групата извън нейните пленарни заседания.
                  Когато изисква подготвителна работа, която в частност обхваща изготвяне на доклади или становища на групата или на подгрупа, анализи за обосноваване на оценки на въздействието или научен надзор, Комисията уточнява задачите, които трябва да се изпълнят, както и графика на тяхното изпълнение. Изчислението на броя на работните дни зависи по-специално от натоварването въз основа на сложността на проблема, от продължителността на периода, необходим за изпълнение на задачите поради обема и достъпността на данните и научната литература, и от информация, която трябва да бъде събрана и обработена. Поради това само в надлежно обосновани и изключителни случаи може да има отклонение от индикативния брой на работните дни, посочен по-долу:

                              Индикативен брой на работните дни

                              Вид задачи за изпълнение

                              1—10 дни

                              Подготвителна работа (научни доклади, научни изследвания и анализи за обосноваване на оценки на въздействието)

                              4—6 дни

                              Доклад за заседанието на групата или на подгрупа, становище на НТИКР

                              10—30 дни

                              Научен надзор и организация на работата на групата извън нейните пленарни заседания, по-специално консултиране на Комисията при общото научно планиране, относно привличането на външни експерти, при определянето на заданията за научни доклади, както и за заседания на групата и подгрупите, и при осигуряването на наличието на съществуващи данни и резултати от научни изследвания, подготвяне и координиране на създаването и заседанията на подгрупи, установяване на връзка с други консултативни органи и заинтересовани страни, както и със службите на Комисията (с ГД „Морско дело и рибарство“ и други генерални дирекции, както и със Съвместния изследователски център)

                        Експерти, действащи като докладчици, които предоставят научни доклади с цел на подготовка на заседанията на групата или на подгрупа или изготвят доклада за заседанието на групата или на подгрупа, както и председателят, отговарящ за научния надзор и организацията на работата на групата извън нейните пленарни заседания, получават сумата от 450 EUR под формата на дневни единични разходи за всеки пълен работен ден.

                  (5)

                  В съответствие с член 18 от Регламент (ЕС) № 1380/2013 относно общата политика в областта на рибарството членовете на групата могат да оказват подкрепа на службите на Комисията, като участват в качеството си на членове на групата в заседания на регионално и международно равнище. За всеки пълен работен ден те имат право на специална надбавка в размер на 300 EUR под формата на дневни единични разходи. Участието подлежи на предварително разрешение от службите на Комисията, а преди изплащането на надбавката службите на Комисията проверяват дали лицето действително е присъствало.

                  (6)

                  В съответствие с Решение C(2014) 2220 на Комисията общият размер на специалната дневна надбавка, получавана от член на групата или външен експерт, не може да надвишава 450 EUR.

         (1)  Ако участието е само сутрин или следобед, компенсацията следва да бъде 50 % от надбавката за пълния ден.


title: 2008/527/ЕО: Решение на Европейския парламент от 24 април 2007 година относно освобождаването от отговорност във връзка с изпълнението на бюджета на Европейската агенция за морска безопасност за финансовата 2005 година

text:
               15.7.2008

               BG

               Официален вестник на Европейския съюз

               L 187/149

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаването от отговорност във връзка с изпълнението на бюджета на Европейската агенция за морска безопасност за финансовата 2005 година
   (2008/527/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за морска безопасност за 2005 финансова година (1),
   като взе предвид доклада на Сметната палата относно окончателния годишен отчет на Европейската агенция за морска безопасност за 2005 финансова година, заедно с отговорите на Агенцията (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0114/2007),

               1.

               Освобождава изпълнителния директор на Европейската агенция по морска безопасност от отговорност във връзка с изпълнението на бюджета на Агенцията за финансовата 2005 г.;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за морска безопасност, Съвета, Комисията, Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 13.

      (2)  ОВ C 312, 19.12.2006 г., стр. 30.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 208, 5.8.2002 г., стр. 1. Регламент, последно изменен с Регламент (EО) № 1891/2006 (ОВ L 394, 30.12.2006 г., стр. 1).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/150

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за морска безопасност за финансовата 2005 година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция по морска безопасност за финансовата 2005 година (1),
   като взе предвид доклада на Сметната палата относно окончателния годишен отчет на Европейската агенция по морска безопасност за финансовата 2005 година, заедно с отговорите на Агенцията (2),
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0114/2007),

               А.

               като има предвид, че Сметната палата декларира, че годишният отчет за финансовата година, приключила на 31 декември 2005 г., е достоверен и точен и извършените операции са законосъобразни и правилни;

               Б.

               като има предвид, че на 27 април 2006 г. Парламентът освободи от отговорност директора във връзка с изпълнението на бюджета на Агенцията за 2004 финансова година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           отбелязва, че Сметната палата е открила редица слабости в системата за вътрешен контрол,

                           —

                           изказва съжаление за слабото използване на бюджетните средства, отделени за мерки против замърсяването на морето; само 200 000 EUR от 700 000 EUR, заделени като ангажимент и суми за плащане, са били усвоени, което съставлява степен от 28 %.

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции и да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да дава становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно настоятелно приканва Комисията да наблюдава и при необходимост да насочва и да подпомага ръководните органи на различните агенции особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че изпълнението на бюджета за финансовата 2005 г. е било засегнато от закъсненията при назначаването на персонал и че това положение има последици за използването на бюджетните средства за административни разходи;

               22.

               Отбелязва, че не е въведено управление на база видове дейност, въпреки че финансовият регламент на Агенцията предвижда въвеждането му по модела, приложен при общия бюджет, с цел да се позволи по-добро проследяване на изпълнението;

               23.

               Изразява загриженост, че компютризираната счетоводна система на Агенцията за общите сметки позволява в счетоводните записи да се правят директни промени, без да се правят коригиращи записи в книгите;

               24.

               Настоява регистърът на пасивите да бъде въведен в баланса и да се проверява по-внимателно, тъй като пасивите са реално надценени с най-малко 92 000 EUR (т.е. почти с 10 % от сумата на текущите пасиви), което съответства на стоките и услугите, които още не са били получени на 31 декември 2005 г.;

               25.

               Отбелязва, че документацията на сделките, което е предпоставка за една действаща система на вътрешен контрол, показа някои слабости и че досиетата, които се отнасят за ангажименти или плащания, често са били непълни или объркани;

               26.

               Изразява загриженост, че е трудно да се установи общият брой договори, сключени през финансовата година, и броят на договорите в процедура; настоява, че системата за контрол трябва да бъде затегната, започвайки с приемане на минимални стандарти за административните и контролните процедури, в т.ч. естеството и организацията на данните;

               27.

               Отбелязва, че договорните клаузи, които предвиждат предварително финансиране, не са стандартизирани по отношение на внасянето на банкови гаранции; приканва Агенцията да реши този проблем незабавно;

               28.

               Отбелязва освен това различни слабости в управлението на обществените поръчки и настоява, че Агенцията трябва да спазва нормативните изисквания;

               29.

               Изразява съжаление относно факта, че забавянето при набирането на персонал е довело до неблагоприятни последици при усвояването на бюджетните кредити за оперативни цели (дял III); приветства решението на Агенцията да изготви план за набиране на персонал и настоява подобни забавяния да се избягват в бъдеще, за да може Агенцията да функционира напълно.

      (1)  ОВ C 266, 31.10.2006 г., стр. 13.

      (2)  ОВ C 312, 19.12.2006 г., стр. 30.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 208, 5.8.2002 г., стр. 1. Регламент, последно изменен с Регламент (EО) № 1891/2006 (ОВ L 394, 30.12.2006 г., стр. 1).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 123.


title: 2007/481/ЕО: Решение на Комисията oт 25 юни 2007 година относно съответствието със законодателството на Общността на мерките, предприети от Финландия съгласно член 3а, параграф 1 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност

text:
               10.7.2007

               BG

               Официален вестник на Европейския съюз

               L 180/38

      РЕШЕНИЕ НА КОМИСИЯТА

   oт 25 юни 2007 година
   относно съответствието със законодателството на Общността на мерките, предприети от Финландия съгласно член 3а, параграф 1 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
   (2007/481/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 89/552/ЕИО на Съвета от 3 октомври 1989 година относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност (1), и по-специално член 3а, параграф 2 от нея,
   като взе предвид мнението на комитета, учреден съгласно член 23а от Директива 89/552/ЕИО,
   като има предвид, че:

               (1)

               С писмо от 22 септември 2006 г., получено от Комисията на 2 октомври 2006 г., Финландия нотифицира Комисията за мерките, които ще бъдат предприети съгласно член 3а, параграф 1 от Директива 89/552/ЕИО.

               (2)

               Комисията провери, в рамките на период от три месеца след нотификацията, дали тези мерки са в съответствие със законодателството на Общността, по-специално по отношение на пропорционалността на мерките и прозрачността на националната процедура за консултация.

               (3)

               При проверката Комисията взе предвид наличните данни за финландското медийно пространство.

               (4)

               Списъкът от събития с голяма обществена значимост, включен във финландските мерки, беше съставен ясно и прозрачно и във Финландия бяха започнати широки консултации.

               (5)

               Комисията беше удовлетворена, че събитията, включени във финландските мерки, покриваха поне два от следните критерии, считани за надеждни показатели за значимостта на събития за обществото: i) специален общ отзвук в рамките на държавата-членка и не само значимост за онези, които обикновено следят въпросната спортна или друга дейност; ii) общопризната, особена културна значимост за населението на държавата-членка, по-специално като катализатор на културна идентичност; iii) участие във въпросното събитие на национален отбор в контекста на състезание или турнир с международна значимост; и iv) факта, че събитието традиционно е било излъчвано по обществена телевизия и е привличало огромна телевизионна аудитория.

               (6)

               Известен брой събития, изброени във финландските мерки, включително летните и зимни Олимпийски игри, мачът за откриването, четвъртфиналите, полуфиналите и финалът на Световната купа по футбол, както и мачовете на финландския отбор в този турнир, попадат в категорията на събитията, за които традиционно се счита, че са с голяма обществена значимост, както изрично се споменава в съображение 18 на Директива 97/36/ЕО. Тези събития имат специален общ отзвук във Финландия, тъй като са особено популярни за широката общественост, не само за онези, които обикновено следят спортните състезания.

               (7)

               Световните първенства по хокей на лед, организирани от Международната федерация по хокей на лед (ИИХФ), имат специален общ отзвук, тъй като хокеят на лед се играе активно от финландците, и имат общопризнато, особено културно значение за населението на Финландия с оглед на големия успех на финландския отбор в този международен турнир. Поради специфичната си организация световните първенства по хокей на лед следва да бъдат третирани като единично събитие, в които мачовете между други държави също засягат позицията на отборите, срещу които Финландия трябва или е възможно да играе, и крайния резултат.

               (8)

               Световните първенства по ски северни дисциплини (ски-бягане, ски-скокове и Северна комбинация), организирани от Международната ски федерация (ФИС), имат специален общ отзвук и общопризнато, особено културно значение за населението на Финландия като катализатор на културна идентичност, тъй като северните дисциплини се радват на статута на национален спорт във Финландия.

               (9)

               Изброените в списъка лекоатлетически събития, а именно световните първенства по лека атлетика, организирани от Международната асоциация на федерациите по лека атлетика (ИААФ) и европейските първенства по лека атлетика, организирани от Европейската лекоатлетическа асоциация (ЕАА), имат общопризнато, особено културно значение за населението на Финландия като катализатор на културна идентичност, тъй като най-добрите финландски лекоатлети, които представят Финландия на международното поле в широк кръг от индивидуални дисциплини, са сред световния елит в тях.

               (10)

               Изброените в списъка събития традиционно са били излъчвани по обществена телевизия и са привличали огромна телевизионна аудитория.

               (11)

               Финландските мерки изглеждат съразмерни за оправдаване на дерогацията от основната свобода според Договора за ЕО за осигуряване на услуги на основа на извънредна причина за обществен интерес, тоест да се осигури широк достъп на обществеността до излъчвания с голяма обществена значимост.

               (12)

               Финландските мерки са съвместими с правилата на ЕО за конкуренцията в това, че определянето на квалифицирани оператори за излъчването на събитията от списъка разчита на обективни критерии, които позволяват действителна и възможна конкуренция за придобиване на правата за излъчване на тези събития. В допълнение броят на събитията в списъка не е непропорционален, така че да наруши конкуренцията по-нататък на пазара за обществена телевизия и платена телевизия.

               (13)

               Пропорционалността на финландските мерки се подсилва от факта, че те нямат обратно действие и следователно не влияят върху упражняването на правата за излъчване за изброените събития, придобити преди датата на влизането им в сила.

               (14)

               Комисията съобщи мерките, нотифицирани от Финландия, на останалите държави-членки и представи резултатите от тази проверка на срещата на комитета, учреден в съответствие с член 23а от Директива 89/552/ЕИО, от 15 ноември 2006 г. На тази среща комитетът възприе положително становище.

               (15)

               Финландските мерки бяха приети на 22 февруари 2007 г. и влязоха в сила на 1 март 2007 г.,

         РЕШИ:
   Член 1
   Мерките съгласно член 3a, параграф 1 от Директива 89/552/ЕИО, нотифицирани от Финландия на Комисията на 22 септември 2006 г., са в съответствие със законодателството на Общността.
   Член 2
   Мерките в окончателния си вариант, предприети от Финландия и посочени в приложението към настоящото решение, се публикуват в Официален вестник на Европейския съюз в съответствие с член 3a, параграф 2 от Директива 89/552/ЕИО.

      Съставено в Брюксел на 25 юни 2007 година.

            За Комисията

         Viviane REDING

            Член на Комисията

      (1)  ОВ L 298, 17.10.1989 г., стр. 23. Директива, изменена с Директива 97/36/ЕО на Европейския парламент и на Съвета (ОВ L 202, 30.7.1997 г., стp. 60).

      ПРИЛОЖЕНИЕ
      Публикация в съответствие с член 3а, параграф 2 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
      Мерките, предприети от Финландия, които да бъдат публикувани съгласно член 3a, параграф 2 от Директива 89/552/ЕИО, са следните:

         „ПРАВИТЕЛСТВЕН ДЕКРЕТ ОТНОСНО
         телевизионно излъчване на важни за обществото събития
         Приет в Хелзинки на 22 февруари 2007 г.
         В съответствие с решението на правителството, взето по искане на Министерството на транспорта и комуникациите, се прие следното по силата на раздел 20, параграф 3 от Закона за радиотелевизионните операции (744/1998), даден на 9 октомври 2003 г., изменен от Закон № 394/2003:
         Раздел 1
         Важни за обществото събития
         Следните събития са важни за обществото във Финландия, посочени в раздел 20, параграф 3 от Закона за радиотелевизионните операции (744/1998):

                     1.

                     летните и зимни Олимпийски игри, организирани от Международния олимпийски комитет;

                     2.

                     мачът за откриването, четвъртфиналите, полуфиналите и финалът на Световната купа по футбол, организирана от Международната федерация на футболните асоциации (ФИФА), както и мачовете на финландския отбор;

                     3.

                     мачът за откриването, четвъртфиналите, полуфиналите и финалът на европейските първенства по футбол, организирани от Съюза на европейските футболни асоциации (УЕФА), както и мачовете на финландския отбор;

                     4.

                     световните първенства по хокей на лед, организирани от Международната федерация по хокей на лед (ИИХФ);

                     5.

                     световните първенства по ски северни дисциплини, организирани от Международната ски федерация (ФИС);

                     6.

                     световните първенства по лека атлетика, организирани от Международната асоциация на федерациите по лека атлетика (ИААФ);

                     7.

                     европейските първенства по лека атлетика, организирани от Европейската лекоатлетическа асоциация (ЕАА).

               Мачът за откриването, полуфиналите и финалът на Световната купа по футбол, както и мачовете на финландския отбор, мачът за откриването, полуфиналите и финалът на европейските първенства по футбол, както и мачовете на финландския отбор, полуфиналите и финалът на световните първенства по хокей на лед, и мачовете на финландския отбор, посочени в подраздел 1 по-горе, следва да бъдат излъчвани на живо изцяло.
         Други събития, посочени в подраздел 1, могат да се излъчват изцяло или частично на живо или в отложено излъчване.
         Раздел 2
         Настоящият декрет влиза в сила на 1 март 2007 година.
         Настоящият декрет не важи за изключителни права, закупени преди влизането му в сила.

            Хелзинки, 22 февруари 2007 година.

               Susanna HUOVINEN

                  Министър на транспорта и комуникациите

               Ismo KOSONEN

                  Началник-отдел“


title: Решение на Съвета от 4 юни 2009 година за назначаване на заместник-член от Обединеното кралство в Комитета на регионите

text:
               11.6.2009

               BG

               Официален вестник на Европейския съюз

               C 132/3

      РЕШЕНИЕ НА СЪВЕТА

   от 4 юни 2009 година
   за назначаване на заместник-член от Обединеното кралство в Комитета на регионите
   2009/C 132/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Обединеното кралство,
   като има предвид че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               С назначаването на г-н Robert BRIGHT за член на Комитета на регионите се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2010 г.:
   г-н Chris HOLLEY, Councilor for City and Council of Swansea, Wales.
   Член 2
   Настоящото решение поражда действие от деня на приемането му.

      Съставено в Люксембург на 4 юни 2009 година.

            За Съвета

            Председател

         Martin PECINA

      (1)  ОВ L 56, 25.2.2006 г., стр. 75.


title: 2014/103/ОВППС: Решение EUFOR RCA/1/2014 на Комитета по политика и сигурност от 19 февруари 2014 година за назначаване на командващ силите на ЕС за военната операция на Европейския съюз в Централноафриканската република (EUFOR RCA)

text:
               22.2.2014

               BG

               Официален вестник на Европейския съюз

               L 54/18

      РЕШЕНИЕ EUFOR RCA/1/2014 НА КОМИТЕТА ПО ПОЛИТИКА И СИГУРНОСТ

   от 19 февруари 2014 година
   за назначаване на командващ силите на ЕС за военната операция на Европейския съюз в Централноафриканската република (EUFOR RCA)
   (2014/103/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение 2014/73/ОВППС на Съвета от 10 февруари 2014 г. за военна операция на Европейския съюз в Централноафриканската република (EUFOR RCA) (1), и по-специално член 5 от него,
   като има предвид, че:

               (1)

               Съгласно член 5 от Решение 2014/73/ОВППС Съветът оправомощава Комитета по политика и сигурност да взема решения за назначаването на командващ силите на ЕС за EUFOR RCA.

               (2)

               Командващият операцията на ЕС препоръча бригаден генерал Thierry LION да бъде назначен за командващ силите на ЕС за EUFOR RCA.

               (3)

               Военният комитет на ЕС подкрепя тази препоръка.

               (4)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Бригаден генерал Thierry LION се назначава за командващ силите на ЕС за военната операция на Европейския съюз в Централноафриканската република (EUFOR RCA).
   Член 2
   Настоящото решение влиза в сила в деня на приемането му.

      Съставено в Брюксел на 19 февруари 2014 година.

            За Комитета по политика и сигурност

            Председател

         W. STEVENS

      (1)  ОВ L 40, 11.2.2014 г., стр. 59.


title: Решение (ЕС) 2017/1912 на Съвета от 9 октомври 2017 година за сключване на Споразумението между Европейския съюз и Исландия относно закрилата на географските означения на селскостопански продукти и храни

text:
               24.10.2017

               BG

               Официален вестник на Европейския съюз

               L 274/1

         РЕШЕНИЕ (ЕС) 2017/1912 НА СЪВЕТА
   от 9 октомври 2017 година
   за сключване на Споразумението между Европейския съюз и Исландия относно закрилата на географските означения на селскостопански продукти и храни
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) и член 218, параграф 7 от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение (ЕС) 2016/2136 на Съвета (1) Споразумението между Европейския съюз и Исландия относно закрилата на географските означения на селскостопански продукти и храни (наричано по-долу „споразумението“) беше подписано от Комисията на 23 март 2017 г., при условие за сключването му на по-късна дата.

               (2)

               Страните постигнаха съгласие да насърчават в отношенията помежду си хармоничното развитие на географските означения по смисъла на член 22, параграф 1 от Споразумението за свързаните с търговията аспекти на правата върху интелектуалната собственост (ТРИПС) (2), както и търговията със селскостопански продукти и храни с географски означения с произход от териториите на страните.

               (3)

               Съгласно споразумението, въпреки че Исландия все още не е регистрирала защитени географски означения, на географските означения на селскостопански продукти и храни от Съюза ще бъде предоставена закрила в Исландия. Споразумението предвижда механизъм за актуализиране на списъка с географски означения и за включването на по-късен етап на нови географски означения чрез процедура със съвместния комитет.

               (4)

               Някои задачи по прилагането на споразумението бяха възложени на Съвместния комитет, създаден съгласно член 10 от споразумението, включително правомощието за изменение на някои технически аспекти на споразумението, както и на някои приложения към него. Следва да се установи процедурата за определяне на позицията на Съюза в посочения Съвместен комитет по въпроси, свързани със споразумението.

               (5)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Исландия относно закрилата на географските означения на селскостопански продукти и храни се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета извършва от името на Съюза нотификацията, предвидена в член 11 от споразумението (3).
   Член 3
   Комисията представлява Европейския съюз в Съвместния комитет, създаден съгласно член 10 от споразумението (наричан по-долу „Съвместният комитет“).
   Измененията на споразумението чрез решения на Съвместния комитет се одобряват от Комисията от името на Съюза. Ако заинтересованите страни не могат да постигнат съгласие поради възражения във връзка с дадено географско означение, Комисията приема позиция в съответствие с процедурата, установена в член 57, параграф 2 от Регламент (ЕС) № 1151/2012 на Европейския парламент и на Съвета (4).
   Член 4
   Настоящото решение влиза в сила в деня на приемането му.

      Съставено в Люксембург на 9 октомври 2017 година.

            За Съвета

            Председател

         S. KIISLER

      (1)  Решение (ЕС) 2016/2136 на Съвета от 21 ноември 2016 г. за подписване, от името на Европейския съюз, на Споразумението между Европейския съюз и Исландия относно закрилата на географските означения на селскостопански продукти и храни (ОВ L 332, 7.12.2016 г., стр. 1).

      (2)  Приложение 1В към Маракешкото споразумение за създаване на Световната търговска организация, подписано на 15 април 1994 г. в Маракеш, Мароко.

      (3)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.

      (4)  Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).


title: Решение на Съвета от 21 декември 1999 година относно временното прилагане на Споразумението за търговия с текстилни продукти между Европейската общност и Бившата югославска република Македония

text:
Важна правна забележка

|

31999D0875

Официален вестник n° L 344 , 31/12/1999 стр. 0001 - 0001 специално чешко издание глава 11 том 33 стр. 80  - 80 специално испанско издание глава 11 том 33 стр. 80  - 80 специално унгарско издание глава 11 том 33 стр. 80  - 80 специално литвийско издание глава 11 том 33 стр. 80  - 80 LV.ES глава 11 том 33 стр. 80  - 80 MT.ES глава 11 том 33 стр. 80  - 80 PL.ES глава 11 том 33 стр. 80  - 80 SK.ES глава 11 том 33 стр. 80  - 80 специално словенско издание глава 11 том 33 стр. 80  - 80

		Решение на Съветаот 21 декември 1999 годинаотносно временното прилагане на Споразумението за търговия с текстилни продукти между Европейската общност и Бившата югославска република Македония(1999/875/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133, параграф 2 от него, във връзка с член 300, параграф 2, първо изречение от него,като взе предвид предложението на Комисията,като има предвид, че:(1) Комисията е договорила от името на Европейската общност споразумение за търговия с текстилни продукти с Бивша югославска република Македония;(2) Това споразумение следва се приложи временно от 1 януари 2000 г., до приключването на необходимите процедури за неговото сключване, при условие на реципрочното временно прилагане на споразумението от страна на Бившата югославска република Македония,РЕШИ:Член единственСпоразумението за търговия с текстилни продукти между Европейската общност и Бившата югославска република Македония се прилага временно от 1 януари 2000 г.до приключването на процедурата за неговото официално сключване, при условие на реципрочното временно прилагане на споразумението от страна на Бившата югославска република Македония [1].Текстът на споразумението е приложен към настоящото решение.Съставено в Брюксел на 21 декември 1999 година.За СъветаПредседателT. Halonen[1] Датата, от която временно се прилага споразумението ще бъде публикувана в Официален вестник на Европейските общности, серия С.--------------------------------------------------